משה ארבל

משה אַרְבֵּל (נולד ב-26 בדצמבר 1983, כ' בטבת ה'תשמ"ד) הוא חבר הכנסת מטעם מפלגת ש"ס, עורך דין במקצועו. בעבר שימש כשר הבריאות, שר הפנים, סגן שר הפנים וסגן שר הבריאות. קודם כניסתו לחיים הפוליטיים היה היועץ המשפטי של מפלגת ש"ס, ראש מטה שר הפנים אריה דרעי ומנכ"ל מכון כתר שלום להוצאת כתבי הרב שלום משאש.

קורות חיים
נולד בפתח תקווה, הרביעי משבעת ילדיהם של אילנה ורחמים ארבל. סביו וסבתותיו עלו מלוב. אביו היה יהלומן במשך שנים רבות, אבל עקב המשבר הגדול בענף בשנת 1991 שינה כיוון ופנה לעשייה ציבורית: היה ממלא מקום יו"ר המועצה הדתית בעיר מטעם מפלגת ש"ס, וכן היה פעיל במרכז התורני יגדיל תורה, המפעיל בתי ספר, ספרייה וכולל לבעלי תשובה.

ארבל למד בבית הספר הממלכתי-דתי נצח ישראל לבנים, בתלמוד תורה שארית ישראל, ובהמשך בישיבת נחלת דוד בפתח תקווה. בשנת ה'תש"ס, בהיותו כבן 16, כתב חיבור הלכתי בשם "וישמע משה", וכעבור כשנה, חוברת הלכתית "וחי בהם" על דיני פיקוח נפש. לאחר נישואיו, למד בכולל אברכים 'מדרש הרמב"ם' במשך חמש שנים והוסמך לרבנות. בשירות סדיר שירת בפיקוד העורף ביחידה לזיהוי חללים והשתחרר בדרגת סמל, ובמילואים שירת כתובע צבאי בפרקליטות הצבאית במחוז יהודה ושומרון.

השלים לימודי בגרות וכן תואר ראשון ותואר שני במשפטים בקריה האקדמית אונו, את השני סיים בהצטיינות. התמחה בבית המשפט השלום ברמלה. בוגר קורס דירקטורים בקמפוס החרדי בקריה האקדמית אונו, למד לימודי תעודה בבית הספר למנהל עסקים מטעם אוניברסיטת הרווארד. כיום הוא תלמיד לתואר שלישי במשפטים באוניברסיטת רייכמן.

ביוני 2022 התנדב לתרום כליה ממניעים אלטרואיסטיים אך לפני התרומה התגלה אצלו גידול סרטני בכליה הימנית. הוא נותח והגידול הוסר ובמקביל נפסל ממתן תרומה.

 פעילות ציבורית 
בין השנים 2006–2013, לאחר פטירת הרב שלום משאש, היה מנכ"ל מכון כתר שלום, המנהל כולל אברכים שבו לומדים על פי שיטת הרב משאש, מקיים עבורו טקס אזכרה שנתי ומוציא לאור את כתביו. במסגרת העמותה, יזם את פרס הרב משאש למאמרים תורניים. בשנת 2012 היה ממייסדי עמותת 'דעת שלום' בפתח תקווה, ומאז עמד בראשה. העמותה מנהלת כולל אברכים ובית כנסת, ומעניקה סיוע לנזקקים.

במהלך הכנסת התשע עשרה היה היועץ המשפטי של מפלגת ש"ס. בין השנים 2014–2016 היה יועץ חקיקה לחבר הכנסת יואב בן צור. במהלך הכנסת העשרים היה ממונה על התיאום בין משרד הפנים והמשרד לפיתוח הפריפריה, הנגב והגליל, עליהם היה ממונה השר אריה דרעי, לבין משרדי ממשלה אחרים. בשנת 2016 מונה לראש המטה של דרעי. בשנה זו הופיע ב"רשימת הצעירים המבטיחים" של העיתון "דה-מרקר".

בשנת 2018, עקב מחלתו של השר לשירותי דת דוד אזולאי, מונה על ידי אריה דרעי לאחראי על המשרד לשירותי דת.

 חבר הכנסת 
בשנת 2019, לקראת הבחירות לכנסת העשרים ואחת, מונה לסגן יושב ראש ועדת הבחירות המרכזית מטעם ש"ס והוצב במקום השביעי ברשימתה. לקראת הרכבת הממשלה הוא הוצב בצוות המשא ומתן הקואליציוני. המפלגה קיבלה 8 מנדטים, ומאז 30 באפריל 2019 הוא מכהן כחבר־הכנסת.

לקראת הבחירות לכנסת ה-23 ארבל הוצב במקום השביעי וכיהן כסגן יושב ראש הכנסת, והיה חבר בוועדות הפנים וקידום מעמד האישה.חבר הכנסת משה ארבל  באתר הכנסת.

בתפקידו בכנסת עוסק ארבל בין היתר בהגנה על זכויות אסירים. במהלך הכנסת העשרים וארבע יזם יחד עם חברי הכנסת ינון אזולאי ממפלגתו וגבי לסקי ממרצ חוק שמחייב יידוע שופטים על כבילת עצירים באזיקים באולם המשפט, על מנת למנוע אזיקת עצורים שלא לצורך.

ביוני 2021 הכניס ארבל חומרי בניין למאחז אביתר, תוך ניצול חסינותו הפרלמנטרית והפרה של צו אלוף פיקוד המרכז.

באוגוסט 2022 דורג בפַּרלמטר של "שקוף" כשיאן השאילתות בכנסת ה-24.

בבחירות לכנסת העשרים וחמש הוצב במקום ה-6 ברשימת ש"ס לכנסת, ונבחר במסגרתה לכהן בכנסת ה-25. לאחר בחירות אלו, נבחר לכהן כסגן שר הפנים וסגן שר הבריאות בממשלת ישראל השלושים ושבע.

 פעילות בממשלה 
באפריל 2023 מונה ארבל לכהן כשר הפנים והבריאות במקומו של השר הקודם, אריה דרעי, שפוטר מתפקידיו לאור פסיקת בג"ץ בעניינו.

באוקטובר 2023, בראשית במהלך מלחמת חרבות ברזל, לבקשת ארבל, הודיע יו"ר ש"ס על מינויו של אוריאל בוסו לתפקיד שר הבריאות, בעוד ארבל יישאר בתפקיד שר הפנים.

 תכנון ובנייה 
בחודשים הראשונים למלחמת חרבות ברזל, יזם משרד הפנים בראשות ארבל מספר תיקונים לחוק התכנון והבנייה שקובעים הליכי רישוי מקוצרים להקמת מרחב מוגן במבנה קיים ובאישור מגורים זמניים למפונים.

במרץ 2024, עבר תיקון לחוק התכנון והבנייה שיזם משרד הפנים, שמוסיף נציגי ציבור בני האוכלוסייה הערבית והחרדית למועצה ארצית לתכנון ובנייה.

 אוכלוסין והגירה 
בחודשים מאי–יוני 2023 רתם את משרד הפנים למבצע 'מרתון דרכון' שבו הוסבו ארבע הלשכות הגדולות של רשות האוכלוסין וההגירה לטיפול במשבר הדרכונים בלבד, מה שהביא להנפקת למעלה מ-400,000 דרכונים בתקופה זו.

במאי 2023 הודיע ארבל על הורדת הגיל להוצאת דרכון לתוקף של עשר שנים מ-18 ל-16. טרם השינוי, תוקפו של דרכון שהוצא על ידי אזרח ישראלי בן פחות מ-18 היה חמש שנים בלבד.

ב-30 בינואר 2025, השתתף ארבל בכנס של ארגון השמאל גבעת חביבה. בנאום שנשא אמר כי צריך לדאוג לפרנסתם של הפלסטינים ולאשר הכנסת פועלים ערבים לישראל, זאת בניגוד למדיניות הממשלה במהלך מלחמת חרבות ברזל.

ב-26 במאי 2025, אישר כניסה מיידית של אלפי עובדים זרים לענף הבנייה, בעיקר ממדינות מזרח אסיה וממדינות נוספות שאושר על ידי רשות האוכלוסין וההגירה.

 רשויות מקומית 
במאי 2023 הודיע ארבל על שינוי המעמד של גני תקווה וכפר קרע ממועצה מקומית לעיר.

ב-23 ביוני 2025, החליט להדיח את ראש עיריית נצרת עלי סלאם ולפזר את מועצת העיר, זאת לאחר שהעירייה שקעה בחובות גדולים וסירבה לאשר את תוכנית ההבראה של משרד הפנים.
טקסט=השר משה ארבל עם עם פרופסור דניאל הרשקוביץ, נציב שירות המדינה וחברי להקת שווים מעמותת אלווין ישראל|ממוזער|השר וחה"כ משה ארבל עם פרופסור דניאל הרשקוביץ, נציב שירות המדינה וחברי להקת שווים מעמותת אלווין ישראל

ב-20 ביולי 2025 התפטר מתפקידו כשר הפנים, כחלק מהחלטת מפלגתו לפרוש מהממשלה עקב משבר "חוק הגיוס".

 חיים אישיים 
ארבל נשוי לקרן ואב לחמישה. הוא מתגורר בכפר גנים בפתח תקווה, ומשמש כמוהל וכרב קהילת בית אליהו שבשכונת אם המושבות בעיר.

אחיו הגדול מוטי ניהל בעבר את תיכון אמי"ת י' באשדוד ואת קריית החינוך של אמי"ת בשדרות. אח נוסף – שמעון – הוא מנכ"ל אולפנת בני עקיבא אמנה בכפר סבא.

בן דודתו, שמעון מעתוק, כיהן כמנכ"ל המשרד לשירותי דת.

 קישורים חיצוניים 

 צבי זרחיה, משה ארבל ברשימת "40 הצעירים המבטיחים לשנת 2016", באתר TheMarker

 פדהצור בנעטיה, יש לי חלום, עאדא 177 מבית מרכז אור שלום (עמ' 22–27), תשרי-חשוון ה'תש"פ (2019) (באתר Calaméo)




 , ספטמבר 2023


 הערות שוליים 

קטגוריה:עורכי דין ישראלים
קטגוריה:רבנים ישראלים
קטגוריה:חברי הכנסת העשרים ואחת
קטגוריה:חברי הכנסת העשרים ושתיים
קטגוריה:חברי הכנסת העשרים ושלוש
קטגוריה:חברי הכנסת העשרים וארבע
קטגוריה:חברי הכנסת העשרים וחמש
קטגוריה:חברי הכנסת מטעם ש"ס
קטגוריה:בוגרי בית הספר נצח ישראל (פתח תקווה)
קטגוריה:כפר גנים: אישים
קטגוריה:פתח תקווה: חברי הכנסת
קטגוריה:בוגרי הקריה האקדמית אונו: משפטים
קטגוריה:סגני יושב ראש הכנסת בכנסת העשרים ושלוש
קטגוריה:חברי הכנסת: משפטנים
קטגוריה:חברי רשת מעוז
קטגוריה:סגני שרי הפנים
קטגוריה:סגני שרי הבריאות
קטגוריה:רבנים חברי הכנסת
קטגוריה:אישים ממוצא יהודי-לובי
קטגוריה:פוליטיקאים יהודים לובים
קטגוריה:שרי ממשלת ישראל השלושים ושבע
קטגוריה:מוהלים ישראלים
קטגוריה:ישראלים שנולדו ב-1983